钦定古今图书集成/理学汇编/学行典/第174卷 > 鲁邦彦 徐养相
## 钦定古今图书集成/理学汇编/学行典/第174卷 > 鲁邦彦 徐养相

按《野史》：“鲁邦彦，字郑卿，睢州人。嘉靖二十八年乡试
第一。明年成进士，授行人，奉使唐府，却其馈。考满，当
选科道，大学士严嵩欲汲引之，示以意，邦彦遂乞终
养归，杜门扫轨，潜心经术，十有馀年。时海内学者多
宗王守仁良知之学，邦彦以为非是，尝语人曰：‘今异
论蜂起，圣学不绝如线。吾欲自附程、朱，辟邪崇正之
义，顾力有未能耳’。”又曰：“从古论学皆主敬，濂溪独曰
静，一字不同，即成岐路。今师心自用，鼓其诐词，以闻
见为支离，以践履为义。外夷考其行，果圣人之徒哉？”
隆庆改元，搜访遗逸，言官交荐。起吏部主事，改光禄
丞，皆不拜。上疏陈十事，首言圣学以敬为主，次言谅
暗之内停罢游䜩，三言大臣宜轮对便殿。四言言官
当崇大体，大臣当略小嫌，勿使天子轻其人并疑其
言。五言内臣宜近正人。六言大臣当有匡辅之实，无
专以拟旨题覆为事。七言宜仿程颐奏，开延英院，储真材备用。八言躬行节俭，风示海内。九言祀薛瑄、胡
居仁、曹端诸儒于学宫，使人知趋向。十言文网日密，
忠信日薄，宜敦浑厚以回风尚。邦彦经学既深，留心
世务。闻朝政得失，辄忧喜形于颜色。士大夫过之者，
多危言忠告。尝曰：“《中庸》不可能也，学之从狷介始，通
方之人不足与议也。”卒年四十七。同里徐养相字子
存。嘉靖三十五年进士。除馀姚知县，入为兵部主事。
守正不阿，忤时贵，罢归。以明道淑人为己任，研究《经》
《传》，阐微晰奥，从学者众，冠婚一遵古礼，里人化之。邦
彦严毅，而养相宽和。邦彦恪守程、朱，养相则微近“守
仁”云。